b'\n_START_ARTICLE_\nProstatitas\n_START_SECTION_\nKlasifikacija\n_START_PARAGRAPH_\nProstatitas suskirstytas \xc4\xaf 4 kategorijas, kurios skiriasi pagal diagnostini\xc5\xb3 tyrim\xc5\xb3 duomenis ir kurioms gydyti taikomos skirtingos gydymo schemos:_NEWLINE_I kategorija: \xc5\xabmus bakterinis prostatitas \xe2\x80\x93 \xc5\xabmus infekcin\xc4\x97s kilm\xc4\x97s prostatos u\xc5\xbedegimas;_NEWLINE_II kategorija: l\xc4\x97tinis bakterinis prostatitas \xe2\x80\x93 l\xc4\x97tin\xc4\x97 prostatos infekcija (suk\xc4\x97l\xc4\x97jas patvirtintas bakteriologi\xc5\xa1kai);_NEWLINE_III kategorija: u\xc5\xbedegiminis l\xc4\x97tinio dubens skausmo sindromas (LDSS) \xe2\x80\x93 suk\xc4\x97l\xc4\x97jas nerandamas, yra diskomfortas ir skausmas dubens srityje bei u\xc5\xbedegiminiai prostatos pakitimai;_NEWLINE_IIIB kategorija: neu\xc5\xbedegiminis LDSS \xe2\x80\x93 suk\xc4\x97l\xc4\x97jas nerastas, u\xc5\xbedegimini\xc5\xb3 prostatos pakitim\xc5\xb3 nerandama, ta\xc4\x8diau yra diskomfortas ar skausmas dubens srityje;_NEWLINE_IV kategorija: asimptominis u\xc5\xbedegiminis prostatitas \xe2\x80\x93 prostatito klinikos n\xc4\x97ra, ta\xc4\x8diau randami u\xc5\xbedegiminiai pakitimai prostatoje.\n_START_SECTION_\nLigos eiga\n_START_PARAGRAPH_\n\xc5\xaamus prostatitas prasideda labai staiga. Ligonius kre\xc4\x8dia \xc5\xa1altis, jie kar\xc5\xa1\xc4\x8diuoja, paprastai vargina da\xc5\xbenas, skausmingas \xc5\xa1lapinimasis. Ligoniai pastebi, kad j\xc5\xb3 \xc5\xa1lapimas drumstas, jiems skauda tarpviet\xc4\x97je, ma\xc5\xbeajame dubenyje, kry\xc5\xbekaulio srityje. Paprastai sutrinka ir normalus tu\xc5\xa1tinimasis, ligonius vargina da\xc5\xbenas, skausmingas noras tu\xc5\xa1tintis. I\xc5\xa1burkus prostatai, gali susilaikyti \xc5\xa1lapimas (\xc5\xa1lapimo p\xc5\xabsl\xc4\x97 pilna, bet negali pasi\xc5\xa1lapinti). Tiriant tokius ligonius, prostata b\xc5\xabna labai skausminga, padid\xc4\x97jusi. Tinkamai gydant temperat\xc5\xabra nukrinta, \xc5\xa1lapinimosi sutrikimai praeina per dvi - \xc5\xa1e\xc5\xa1ias dienas. Poky\xc4\x8diai kraujyje, \xc5\xa1lapime i\xc5\xa1nyksta daug l\xc4\x97\xc4\x8diau.\n_START_SECTION_\nKomplikacijos\n_START_PARAGRAPH_\n\xc5\xaamus prostatitas gali pereiti \xc4\xaf l\xc4\x97tin\xc4\xaf prostatit\xc4\x85, komplikuotis sepsiu, prostatos abscesu, infekcija gali i\xc5\xa1plisti \xc4\xaf s\xc4\x97klid\xc4\x97s prielip\xc4\x85, s\xc4\x97klides.\n_START_SECTION_\nPrevencija\n_START_PARAGRAPH_\nNorint i\xc5\xa1vengti l\xc4\x97tinio prostatito, svarbu laiku ir efektyviai gydyti \xc5\xa1lapl\xc4\x97s, \xc5\xabmin\xc4\xaf prostatos u\xc5\xbedegim\xc4\x85.'